РЕПУБЛИКА БЪЛГАРИЯ  
**РАЙОНЕН СЪД –ВИДИН**

Утвърждавам: Адм.ръководител Председател РС –Видин

/Милена Стоянова/

П Р А В И Л А

ЗА СЛУЧАЙНО РАЗПРЕДЕЛЕНИЕ НА ДЕЛАТА

В РАЙОНЕН СЪД - ВИДИН

ЧРЕЗ ЕДИННАТА ИНФОРМАЦИОННА

СИСТЕМА В СЪДИЛИЩАТА /ЕИСС/

I. ОБЩИ ПОЛОЖЕНИЯ

Принципът на случайния подбор при разпределението на делата в съдилищата чрез електронно разпределение, съобразно поредността на постъпването им, в рамките на колегиите или отделенията, е законово регламентиран в чл.9 от Закона за съдебната власт (ЗСВ).

Настоящите правила са разработени в съответствие с Единната методика по приложението на принципа за случайно разпределение на делата в районните, окръжните, административните, военните, апелативните и специализираните съдилища, приета с решение на Висшия съдебен съвет (ВСС) по протокол № 57/04.12.2014 г., изменена и актуализирана с решение на ВСС по протокол № 13/19.03.2015 г., изменена с решение на ВСС по протокол № 1/10.01.2017 г., изм. с решение на СК на ВСС по Протокол № 9/13.03.2018 г. и Методически указания за работа на съдилищата с Единната информационна система на съдилищата /ЕИСС/ и са съобразени с Правилника за администрацията в съдилищата.

С тези правила се цели регламентирането на процеса на разпределение на делата между съдиите и неговото документиране, гарантирането на прозрачност на това разпределение, обезпечаване на безпристрастност, постигане на балансирана натовареност на магистратите, повишаване ефективността на работата на съда.

В Районен съд - Видин разпределението на делата на принципа на случайния подбор се извършва електронно с внедрения софтуерен продукт Единна информационна система на съдилищата, съгласно изискванията на чл. 360б от ЗСВ, с изключение на делата, образувани преди внедряване на ЕИСС.

В изпълнение на приетите от Висшия съдебен съвет Правила за оценка на натовареността на съдиите, в сила от въвеждането на Единната информационна система на съдилищата, при случайното разпределение на делата с ЕИСС се въвежда идентификационен шифър като коефициентът на тежест на делото се генерира автоматично от системата.

Случайното разпределение на делата се извършва с електронен подпис на съответното оправомощено лице, като същото получава достъп до програмата с персонална парола.

II. НАЧАЛНА ИНФОРМАЦИЯ. НАТОВАРЕНОСТ НА СЪДИИТЕ. ВИДОВЕ ДЕЛА

Чл.1. В съответствие с изискването на закона, електронното разпределение на делата по съдии се извършва чрез използване на съответния утвърден от ВСС, към момента на постъпване на иницииращия документ, програмен продукт за разпределение на делата на принципа на случайния подбор и според поредността на постъпването им в Районен съд - Видин.

**Чл.2**. Всяко действие в Единната информационна система на съдилищата /ЕИСС/, включително и разпределението на дела се записва в журнала на системата, като данните се съхраняват и във всеки момент може да се провери кое лице какви действия е извършило с менютата, модулите, справките, начина на разпределението.

**Чл. 3.** Модулът за разпределение на делата като част от Единната информационна система на съдилищата /ЕИСС/ е разположен на сървър на ВСС. Достъпът се осъществява чрез интернет посредством използване на КЕП и данни за потребител, които се въвеждат всеки път при отваряне на програмата.

**Чл. 4**. За разпределението на всяко дело чрез съответния утвърден от ВСС програмен продукт за разпределение на делата, разпределящият делата, подписва с квалифициран електронен подпис генерирания протокол за разпределеното дело и го отпечатва.

Чл. 5. Информацията за разпределението на делата е публична и се намира в сървър на ВСС. Справки за извършените разпределения могат да се правят на сайта на ВСС.

**Чл.6.** Към 01 януари всяка календарна година всички съдии започват с еднакъв брой дела - 0 дела.

**Чл.7.** Процентът на натовареността по групите дела на председателя, заместник председателя и съдиите, се определя със заповед на председателя на Районен съд - Видин след решение на Общото събрание на съдиите. Процентът на натовареността по групите дела на председателя и заместник председателя, не може да бъде по-малък от минималния процент на тяхната натовареност, определен от ВСС.

**Чл.8.** Процентът на натовареността по групите дела на съдия, който има установено заболяване, което води до намалена трудоспособност, се определя със заповед на председателя на Районен съд - Видин след решение на Общото събрание на съдиите.

**Чл.9**. В Районен съд - Видин образуваните дела се разпределят по видове според техния характер, съобразно разпоредбите на чл. 80, ал. 1, т. 1, т.2 и т.5 от ПАС. Номерата на гражданските, административните и наказателните дела се получават автоматично от Единната информационна система на съдилищата /ЕИСС/.

Чл. 10. В Единната информационна система на съдилищата /ЕИСС/, са заложени групи дела, съгласно чл. 20 от Правилата за оценка на натовареността на съдиите, приети от ВСС, посочени в Приложение № 1-3.

Чл. 11. Гражданските, наказателните и административните дела се разпределят по видове, заложени в Единната информационна система на съдилищата /ЕИСС/ с посочени шифри при следните групи:

Граждански дела

- гр.д. – Делби

- гр.д. – Дежурства

- гр.д. – Други

- гр.д. - ЗЗД

- гр.д. ЗКИР

- гр.д. - ЗС

- гр.д. - КТ

- гр.д. – КТ – уволнение

- гр.д. - СК

- гр.д. – чл. 422 ГПК

- ч.гр.д. - Други

- ч.гр.д. – Заповедни производства

- ч. гр.д. - Обезпечения

- ч.гр. д. – Съдебни поръчки

**Наказателни дела**

- АНД

- НД - Дежурства

- НДОХ

- НДОХ –чл. 382 от НПК

- НДОХ – чл. 384а от НПК

- НДЧХ

- ЧНД

- ЧНД – Закон за здравето

- ЧНД – Кумулации

- ЧНД – Мерки за неотклонение

- ЧНД – чл. 243 и чл. 244 от НПК

Всяка от посочените по-горе групи съдържа група по натовареност.

III. ОБРАЗУВАНЕ И РАЗПРЕДЕЛЕНИЕ НА ДЕЛАТА

1. **ОБРАЗУВАНЕ НА ДЕЛАТА**

**Чл. 12./**1/ Постъпващите в съда книжа, по които се образуват дела се приемат в служба „Регистратура” и се регистрират в ЕИСС. Програмата дава входящ номер на постъпващия документ. Върху първата страница на документа, деловодителят от служба „Регистратура“ записва дата и час на постъпване на документа и входящия номер, даден от програмата.

Книжата се докладват от деловодителите в служба „Регистратура“ в деня на постъпването им или най-късно на следващия работен ден на председателя, на зам. председателя или при необходимост на съдия, определен със заповед на административния ръководител, които образуват делото, ако са налице процесуалните изисквания затова и определят вида му.

/2/ При работа в почивни дни и в дни на официални празници, делата се образуват от съответните дежурни съдии.

1. **РАЗПРЕДЕЛЕНИЕ НА ДЕЛАТА**

**Чл.13.** Разпределението на делата се осъществява от следните лица:

а/ административния ръководител – председател на Районен съд – Видин

б/ заместник- административния ръководител – зам.председател на Районен съд – Видин

в/ съдебен помощник или в негово отсъствие от съдебен служител, определен със заповед на административния ръководител за делата по чл. 410 и чл. 417 от ГПК, както и за делата, разглеждани от дежурен съдия

г/ при отсъствие на административния ръководител и на заместник административния ръководител, или при необходимост – от съдия, определен със заповед на административния ръководител.

д/ при работа в почивни дни и в дни на официални празници – от дежурните съдии за делата, разглеждани от дежурен съдия

**Чл.14/1/** Разпределението на делата се извършва съобразно поредността на постъпването им по материя и група на разпределение посредством програмния продукт.

**/2/.** Делата, които се разглеждат от дежурен съдия, производствата по чл. 410 и чл. 417 от ГПК, както и други дела, чието разглеждане следва да бъде извършено незабавно, се докладват незабавно след постъпването им на лицата, определени да извършват образуването и разпределението на делата. Разпределението на тези дела се извършва като се спазва поредността на постъпването им в рамките на съответната група.

/3/ По всички дела, образувани в съда, направеният избор чрез ЕИСС се документира с протокол, който се прилага към делото.

1. **РАЗПРЕДЕЛЕНИЕ НА ДЕЛАТА НА СЛУЧАЕН ПРИНЦИП**

**Чл. 15 /1/** Гражданските дела, с изключение на тези по чл. 410, чл. 417 от ГПК и чл. 422 от ГПК се разпределят за разглеждане между съдиите, разглеждащи граждански дела.

При отвод на всички съдии, в разпределението на делото се включват съдиите, разглеждащи наказателни дела.

/2/ Делата по чл. 410 и чл. 417 от ГПК се разпределят автоматично между съдиите, разглеждащи граждански и наказателни дела.

**Чл.16**. Наказателните и административно наказателните дела се разпределят за разглеждане между съдиите, разглеждащи наказателни дела.

При отвод на всички съдии в разпределението на делото се включват съдиите, разглеждащи граждански дела.

**Чл. 17 /1/.** Не се образуват частни наказателни дела по: молби за тълкуване на влязлата в законна сила присъда или определение (чл. 414, ал. 1, т. 1 НПК); по молби за изменение на мярката за неотклонение по висящо съдебно производство; по искания от НБПП за присъждане на адвокатско възнаграждение на служебен защитник; по искания от всякакъв характер във връзка с разноските, веществените доказателства по делото, както и първоначалния режим на изтърпяване на наказанието "лишаване от свобода", като произнасянето се извършва в рамките на самото дело; по молби на граждани за отбелязвания в бюлетин за съдимост; по чл. 68, ал. 1 и чл. 70, ал. 7 от НК.

/2/. Не се образуват частни граждански дела: по молби за издаване на изпълнителен лист по влязло в законна сила решение; по молби за допускане на обезпечение по висящ иск; по молби за отмяна на допуснато обезпечение и освобождаване на гаранция или за замяна на обезпечителни мерки по дело, по което е допуснато обезпечението; по искане за спиране на изпълнението на изпълнителни дела, образувани по актове, постановени по реда на чл. 417 от ГПК; по искания от НБПП; по молби за освобождаване от държавни такси и разноски; по молби за удостоверяване наличие/липса на висящи производства срещу молителя; по молби за тълкуване на решение, за издаване на дубликат от унищожен или изгубен изпълнителен лист, при отсрочване или разсрочване изпълнението на решение; в случаите на обезсилване на решението за изплащането на уравненията на дяловете и обезсилване на решение по чл. 362, ал. 2 от ГПК, както и по всички молби по вече образувани дела.

**/3/.** Частни наказателни и частни граждански дела се образуват в случаите по чл. 80, ал. 3 и ал. 4 от Правилника за администрация в съдилищата, само ако първоначалното дело е изгубено или унищожено.

**/4/.** В случаите на чл.384а, ал. 1 от НПК, споразумението и съответните материали към него се отделят и се образува в ново дело - НОХД - споразумение. Като начален документ за образуване на делото се ползва споразумението, а същото се разпределя между наказателните съдии, без участието на съдията - докладчик по първоначално образуваното наказателно от общ характер дело по внесения обвинителен акт. След приключване на делото, образувано по внесеното споразумение, същото се прилага незабавно към първоначално образуваното въз основа на обвинителния акт НОХД и то се докладва на съдията - докладчик.

/5/. Когато делото е върнато за ново разглеждане от друг състав на същия съд, то се образува под нов номер.

Чл. 18.В случаите, когато в разпределението на делото участват всички съдии и не е налице особена хипотеза за изключване на някой от тях, се използва разпределение при опция „автоматично”.

Програмният продукт, освен автоматичния избор на докладчик по делото, дава и други опции за избор, в зависимост от спецификата на делото:

“ръчно” (ако има законово или обективно основание, някое дело да бъде разпределено на определен магистрат или да се направи избор между определени магистрати);

“без участие” в избора (ако има законово или обективно основание при избора на докладчик на някое дело да не участват определени магистрати)

„по дежурство”.

**Чл. 19**.При наличието на особена хипотеза за изключване на някой от съдиите от разпределението на делата или за посочването на конкретен докладчик, имената им се посочват от разпределящия, като задължително се посочва и конкретната причина за това.

**ОСОБЕН РЕЖИМ НА РАЗПРЕДЕЛЕНИЕ И РАЗГЛЕЖДАНЕ НА ДЕЛАТА**

**4. ДЕЛА, РАЗГЛЕЖДАНИ ОТ ДЕЖУРЕН СЪДИЯ**

**Чл.20/**1/ На **дежурен граждански съдия,** определен по график съгласно Заповед на Председателя на Районен съд - Видин, се разпределят следните дела:

1. Искане за назначаване на особен представител по чл.29, ал.4 от ГПК и във вр. 129 ал.2 от СК;

2. Заявление за отказ от наследство чл.49 ал.1 във вр. 52 от ЗН;

3. Искане по чл. 62, ал. 6 от ЗКИ

4. Молби за обезпечение на бъдещ иск

Изброените в ал.1 от т.1 до т. 4 дела се разпределят в ЕИСС към групата „Дежурство".

При невъзможност на дежурния съдия да разгледа съответното производство (напр. при наличието на основание за отвод или друга обективна причина), същото се преразпределя на следващия дежурен съдия, съобразно утвърдения график.

Дежурният съдия обработва и доклада по граждански дела от служба „Архив“ на РС – Видин, както и приключилите граждански дела в служба „Деловодство“, като му се докладват само тези дела, на които докладчиците към момента не работят като съдии в съда или отсъстват повече от пет работни дни поради болнични и отпуск.

**/2/** На **дежурен наказателен съдия,** определен по график съгласно Заповед на Председателя на Районен съд - Видин, се разпределят следните дела:

1. Искания за разпит пред съдия по чл.222 и чл.223 от НПК;

2. Искания по чл. 61 и чл. 67 от НПК;

3. Искания за разкриване на банкова тайна по чл.62, ал.6, т.1,7 и

8 от ЗКИ по досъдебните производства;

4. Производства по УБДХ и ЗООРППСМ

5. Производства, образувани по реда на чл. 11, ал. 4 от Наредбата за извършване и снемане на полицейска регистрация, във вр. с чл. 68, ал. 5 от МВР

6. Искания от органите на досъдебното производство по реда на

чл. 159а, 161, чл.164, ал.3 и чл.165 НПК

7. Искания в досъдебното производство за настаняване за изследване в психиатрично заведение по чл.70 от НПК

8. Искания на прокурора в досъдебното производство за вземане на мярка за обезпечение-по чл.72, ал.1 от НПК;

9. Искания по ЗЕС

10. Искания по чл. 241, ал. 4 от ЗИНСЗ

11. Други частни наказателни дела по искания към съда в досъдебното производство

12. Обслужва Бюро „Съдимост“.

Изброените в ал. 2 от т.1 до т.11 дела се разпределят в ЕИСС към групата „Дежурство".

При невъзможност на дежурния съдия да разгледа съответното производство (напр. при наличието на основание за отвод или друга обективна причина), същото се преразпределя на следващия дежурен съдия, съобразно утвърдения график.

Дежурният съдия обработва доклада по наказателни дела от служба „Архив“ на РС – Видин, както и по приключилите наказателни дела в служба „Деловодство“, като му се докладват само тези дела, на които докладчиците към момента не работят като съдии в съда или отсъстват повече от пет работни дни поради болнични и отпуск.

**/3/** Посочването на дежурния съдия при избора се извършва чрез маркирането на избор „по дежурство" и след това - маркиране на дежурния съдия отсъответния списък.

**5.РАЗПРЕДЕЛЕНИЕ И РАЗГЛЕЖДАНЕ НА ДЕЛАТА ПРЕЗ СЪДЕБНАТА ВАКАНЦИЯ**

**Чл. 21.** Дежурствата през съдебната ваканция в Районен съд – Видин се осъществяват от един граждански съдия и един наказателен съдия.

**Чл. 22**. По време на съдебната ваканция на съответния дежурен гражданския съдия, се разпределят делата, посочени в чл. 329, ал. 3, т. 2, т. 3, т. 5 от ЗСВ, както следва:

делата за издръжка,

за родителски права на ненавършили пълнолетие деца

за незаконно уволнение;

искания за обезпечаване на искове,

искания за обезпечаване на доказателства,

даване на разрешения и заповеди по Семейния кодекс,

искания за назначаване на особен представител

дела по Закона за защита от домашното насилие.

Дела, за които закон предвижда разглеждането в срок, по-кратък от един месец, в това число:

молби по ЗЗДт и по ЗСУ

искове за трудово възнаграждение

искове за опразване на наети и заети помещения

заявления за отказ от наследство

искания по чл. 62, ал. 6 от ЗКИ

заявления по чл. 410 и 417 от ГПК

съдебни поръчки по регламенти

Дежурният съдия обработва и доклада по граждански дела от служба „Архив“ на РС – Видин, както и приключилите граждански дела в служба „Деловодство“, като му се докладват само тези дела, на които докладчиците към момента не работят като съдии в съда или отсъстват поради болнични и отпуск.

Новообразуваните дела през съдебната ваканция извън посочените в чл. 22 се разпределят между всички съдии по материя независимо дали са на работа или са в отпуск.

**Чл. 23**. Делата, които подлежат на разглеждане през съдебната ваканция независимо дали са образувани преди или по време на съдебната ваканция, се разглеждат от първоначално определения съдия докладчик при съобразяване на процесуалните сроковете за разглеждането им. Изключение от това правило са делата, по които е възникнала необходимост за извършване на съдопроизводствени действия нетърпящи отлагане при отсъствие на първоначално определения съдия докладчик. В тези случаи делото се разпределя на дежурен съдия / заместващ съдия/ за извършване на съответното процесуално действие, след което се преразпределя на първоначалния съдия докладчик.

**Чл. 24.** По време на съдебната ваканция на съответния дежурен наказателен съдия, се разпределят делата, посочени чл. 329, ал. 3, т. 1 от ЗСВ, а именно наказателни дела, по които има постановена мярка за неотклонение задържане под стража, както и делата, които се разглеждат в кратки срокове, както следва:

1. Искания за разпити пред съдия по чл.222 и чл.223 от НПК;

2. Искания за вземане/изменение на мерки за неотклонение в досъдебното производство по чл.61, 62, 64, 65 и 67,68 и 69 от НПК;

3. Искания за разкриване на банкова тайна по чл.62, ал.6, т.1,7 и

8 от ЗКИ по досъдебните производства;

4. Производства по УБДХ и ЗООРППСМ

5. Производства, образувани по реда на чл. 11, ал. 4 от Наредбата за извършване и снемане на полицейска регистрация, във вр. с чл. 68, ал. 5 от МВР

6. Искания от органите на досъдебното производство по реда на

чл. 159а, 161, чл.164, ал.З и чл.165 НПК

7. Искания в досъдебното производство за настаняване за изследване в психиатрично заведение по чл.70 от НПК;

8. Искания на прокурора в досъдебното производство за вземане на мярка за обезпечение-по чл.72, ал.1 от НПК;

9. Искания по ЗЕС и по чл. 241, ал. 4 от ЗИНСЗ

10. Искания за обезпечения по НПК, вкл. и по чл. 72 от НПК

11. Други частни наказателни дела по искания към съда в досъдебното производство

12. Внесени дела със споразумение по чл.381 НПК и сл.

13. ЧНД по чл. 243 и 244 НПК

14. Производство по Глава 26 НПК

15. Производство по искания за задължително настаняване и лечение по чл. 157 от Закона за здравето

16. съдебни поръчки

17. дела по чл. 213, ал. 4 от НПК

18. заявления по чл. 410 и чл. 417 от ГПК .

19. Обслужва Бюро „Съдимост“.

20. дела, за които законът предвижда разглеждането им в срок по-кратък от един месец.

Дежурният съдия обработва доклада по наказателни дела от служба „Архив“ на РС – Видин, както и по приключилите наказателни дела в служба „Деловодство“, като му се докладват само тези дела, на които докладчиците към момента не работят като съдии в съда или отсъстват поради болнични и отпуск.

Новообразуваните дела през съдебната ваканция извън посочените в чл. 24 , се разпределят между всички съдии по материя независимо дали са на работа или са в отпуск.

**6.СЛУЧАЙНО РАЗПРЕДЕЛЕНИЕ НА ДЕЛАТА БЕЗ УЧАСТИЕ НА КОНКРЕТЕН СЪДИЯ**

**Чл.25.** При отсъствие ( независимо от продължителността ) на граждански съдия, същият се изключва от разпределението за периода на отсъствието му по следните видове дела:

- бързи производства – чл.310 ГПК

- ЗЗДН

- ЗЗДетето, ЗСУ

- Заявления по Чл. 410 и чл. 417 ГПК

- искания по чл. 130, ал. 3 от СК и чл. 165 от СК.

**Чл.26.** При отсъствие ( независимо от продължителността ) на наказателен съдия, същият се изключва от разпределението за периода на отсъствието му по следните видове дела:

- заявления по чл. 410 и чл. 417 ГПК

- Бързи производства, споразумения по чл. 381 от НПК

- Дела по Закона за здравето

- НОХД - подсъдим с МНО „Задържане под стража"

- чл. 244 от НПК

**Чл.27.** При планирано отсъствие на съдия три или повече дни, същият се изключва ръчно от разпределение на делата по чл. 25 и чл. 26 един ден преди отсъствието като се посочват причините за това и се включва в разпределението един ден преди завръщането му на работа.

**Чл.28.** В случаите на продължително отсъствие на съдия ( за период надвишаващ 1 месец), същият се изключва от разпределението на всички дела за периода на отсъствието. При завръщането му се включва в разпределението.

**Чл. 29.** При обезсилване или отмяна на съдебния акт и връщане на делото за ново разглеждане от друг състав на Районен съд – Видин, делото се разпределя на случаен принцип без участието на съдията- докладчик, постановил обезсиленото или отменено решение.

**Чл. 30.** При определяне на нов съдия -докладчик за произнасяне по чл. 384а НПК, делото се разпределя на случаен принцип без участието на първоначално определения съдия – докладчик.

**IV. ПРЕРАЗПРЕДЕЛЕНИЕ НА ДЕЛА НА ОТСЪСТВАЩИ СЪДИИ ПОРАДИ ПРОДЪЛЖИТЕЛЕН ОТПУСК ПО БОЛЕСТ ИЛИ ПОРАДИ КОМАНДИРОВАНЕ**

**Чл. 31.** В случай на отсъствие на граждански съдия поради продължителен отпуск по болест или командироване за срок :

1. по-голям от 1 месец - се преразпределят на случаен принцип неприключилите от него дела по ЗЗДет., ЗСУ, бързи производства по чл. 310 ГПК, ЗЗДН, исканията по чл. 130, ал. 3 и чл. 165 от СК от момента на представяне на документ, удостоверяващ съответния период на отсъствие до завръщането на съдията.

2. по-голям от 2 месеца – се преразпределят на случаен принцип насрочените за съдебно заседание дела извън посочените в т. 1 дела.

3. по –голям от 3 месеца – се преразпределят всички неприключени дела на отсъстващия съдия.

**Чл. 32**. При внезапно отсъствие на съдия докладчик по граждански дела, насрочените дела в открито съдебно заседание, се пренасрочват със заповед на административния ръководител или на заместник административния ръководител за дата на отсъстващия съдия докладчик при съобразяване с чл. 31.

**Чл. 33**. В случай на отсъствие на наказателен съдия поради продължителен отпуск по болест или командироване за срок :

1. по-голям от 15 календарни дни - се преразпределят на случаен принцип неприключилите от него дела, по които е предвидено произнасяне в кратки процесуални срокове

2. по - голям от 1 месец – се преразпределят на случаен принцип неприключените от него дела.

**Чл. 34**. При отсъствие на съдия докладчик по наказателни дела, насрочените дела в открито съдебно заседание, се преразпределят на случаен принцип независимо от продължителността на отсъствието.

**Чл.35.** При завръщане на работа на първоначално определения съдия- докладчик, неприключилите дела се преразпределят отново на него и той продължава разглеждането им, с изключение на наказателните дела, когато би се нарушил принципа за неизменност на състава.

V. ОСОБЕНИ ХИПОТЕЗИ НА ОБРАЗУВАНЕ И РАЗПРЕДЕЛЕНИЕ НА ДЕЛАТА

**Прилагане на подбора чрез опция „ръчно“ разпределение.**

Чл.36. По дела, по които по реда на инстанционния контрол, е отменено определението за прекратяване на производството по делото и същото е върнато за продължаване на съдопроизводствените действия от същия състав на съда, не се образува ново дело, а същото продължава под същия номер и се разглежда от първоначално определения, на принципа на случайното разпределение на делата, съдия-докладчик.

**Чл.37**. След прекратяване на съдебното производство в хипотезите на чл. 42, ал. 2 НПК и на чл. 249 НПК (връщане на делото на прокурора от съдията-докладчик), чл. 288, т. 1 НПК (прекратяване на съдебното производство и изпращане на делото на съответния прокурор) повторно внесеното в съда дело се образува под нов номер и се възлага за разглеждане на първоначалния съдия-докладчик.

**Чл. 38**. При подадена молба за изменение на мярка за неотклонение в досъдебното производство , същата се образува под нов номер и се разпределя на съдия, взел първоначалната мярка за неотклонение.

Чл. 39. При разделяне на производството по обективно и субективно съединени искове, новообразуваното дело по отделените искове се разпределя на първоначално определения докладчик.

**Чл. 40**. При образуване на дело по чл.422 от ГПК (иск за съществуване на вземане), делото се разпределя на съдията, издал заповедта за изпълнение съгласно чл. 86, ал. 6 от ПАС.

**Повторно разпределение на вече разпределено дело**

**Чл. 41**. По искания за отмяна на допуснато обезпечение по чл.390 от ГПК се произнася съдията-докладчик, който е допуснал това обезпечение, а в случай, че този съдия отсъства за продължително време или е напуснал РС - Видин- съдия, определен на принципа на случайния подбор чрез Единната информационна система на съдилищата /ЕИСС/.

**Чл. 42**. При самоотвод или при направен отвод.

**Чл. 43**. При постъпила една и съща искова молба няколко пъти и образувани няколко дела, молбата се разглежда по първото образувано дело, от първия разпределен докладчик съгласно случайното разпределение на делата, а останалите дела подлежат на прекратяване.

**Чл. 44**. При обединяването на няколко различни дела с различен предмет, но между едни и същи страни, или когато имат връзка помежду си, за разглеждане в едно производство, същото продължава под номера на първото образувано дело и се разглежда от определения по това дело докладчик.

**Чл. 45**. При повторно внасяне за разглеждане в съда на производства образувани по реда на чл. 213, ал. 5 от НПК, по чл. 243, ал. 5 от НПК, чл.244, ал. 5 от НПК, производства по чл. 111, ал. 3 от НПК, и по чл.417, ал.2 от НПК, по които първоначално определения съдия се е произнесъл с определение за прекратяване на производството и връщане на преписката за окомплектоването й, делата се образуват под нов номер и се разпределят на същия съдия докладчик.

**Други хипотези на изключение от принципа на случайно разпределение на делата**

**Чл. 46**. По производства, образувани след връщането им от по-горна инстанция, произнесла се по спор за подсъдност, че Районен съд-Видин е компетентният да разгледа делото - за докладчик, се определя съдията, изпратил делото по подсъдност на друг съд или повдигнал спора за подсъдност, който съдия е бил определен на принципа на случайния подбор по програмния продукт на ВСС за разпределение съответно на граждански или наказателни дела.

VI. ЗАКЛЮЧИТЕЛНИ РАЗПОРЕДБИ

При възникване на противоречие между настоящите правила и свързани правила, които са нормативно установени или са установени от ВСС, вътрешните правила не се прилагат.

Настоящите правила са приети на Общо събрание на съдиите от Районен съд Видин, проведено на 03.07.2024г., утвърдени със Заповед № 357/10.07.2024г. на административния ръководител - председател на РС - Видин и влизат в сила от 15.07.2024г. и могат да бъдат изменяни по реда, по който са приети.

Настоящите правила отменят Вътрешните правила за случайното разпределение на делата, утвърдени със Заповед № 195/09.04.2024г. на и.ф. председател.